b'\n_START_ARTICLE_\nSlovenske dramati\xc4\x8darke\n_START_PARAGRAPH_\nDramati\xc4\x8darke v slovenski literaturi so redke, \xc4\x8deprav segajo za\xc4\x8detki dramskega pisanja \xc5\xbee k prvim slovenskim pisateljicam, Luizi Pesjak in Zofki Kveder. V 20. stol. se med drugimi pojavljajo \xc5\xa1e Marija Kmet, Manica Koman, Marija Fele, Marija Mijot, Matilda Ko\xc5\xa1utnik, Ilka Va\xc5\xa1te, Silva Trdina, Manica Lobnik, Tanja Drmec, Ljuba Prenner, Mira Miheli\xc4\x8d, Alenka Goljev\xc5\xa1\xc4\x8dek in Dragica Poto\xc4\x8dnjak  . Ve\xc4\x8dji prodor dramati\xc4\x8dark je opaziti po letu 2000. V slovenskem gledali\xc5\xa1kem prostoru so se v tem obdobju uspe\xc5\xa1no predstavile Dragica Poto\xc4\x8dnjak, Sa\xc5\xa1a Pav\xc4\x8dek, Desa Muck, \xc5\xbdanina Mir\xc4\x8devska, Sa\xc5\xa1a Rakef, Simona Semeni\xc4\x8d, Zalka Grabner Kogoj, Martina \xc5\xa0iler, Kim Komljanec, Tina Kosi, \xc5\xa0pela Stres, Andreja Inkret, Ana Lasi\xc4\x87, Mira Miheli\xc4\x8d , Alenka Goljev\xc5\xa1\xc4\x8dek idr. Po ve\xc4\x8dini so tudi druga\xc4\x8de povezane z gledali\xc5\xa1\xc4\x8dem \xe2\x80\x93 kot dramaturginje, igralke, re\xc5\xbeiserke in prevajalke. Njihov opus je tematsko, motivno in idejno pa tudi stilno raznoroden, \xc5\xbeanrski modele in dramatur\xc5\xa1ka iskanja razli\xc4\x8dna. Po letu 2000 je narastlo \xc5\xa1tevilo besediil, ki jih na nate\xc4\x8daj za Grumovo nagrado, tj. nagrado za najbolj\xc5\xa1e izvirno slovensko dramsko besedilo, po\xc5\xa1iljajo dramati\xc4\x8darke. Leta 2007 pa je prvi\xc4\x8d v zgodovini podeljevanja, katerega za\xc4\x8detki segajo v leto 1979, ta nagrada pripadla dramati\xc4\x8darki in sicer Dragici Poto\xc4\x8dnjak za dramo Za na\xc5\xa1e mlade dame. Leta 2009 sta nagrado prejeli \xc5\xa1e Simona Semeni\xc4\x8d za 5fantkov.si in \xc5\xbdanina Mir\xc4\x8devska za Konec Atlasa. Drame slovenskih dramati\xc4\x8dark zaznamujejo najrazli\xc4\x8dnej\xc5\xa1e poetike, v sredi\xc5\xa1\xc4\x8du zanimanja sodobnih dram so prikazi medsebojnih odnosov v dana\xc5\xa1njem svetu, odnosi med star\xc5\xa1i in otroki, kjer je v ospredju odnos med materjo in h\xc4\x8derjo (npr. Sa\xc5\xa1a Rakef: Zato\xc4\x8di\xc5\xa1\xc4\x8de, Dragica Poto\xc4\x8dnjak: Sanje in strah, Za na\xc5\xa1e mlade dame), odnosi med mo\xc5\xa1kim in \xc5\xbeensko (npr. Desa Muck: Neskon\xc4\x8dno ljubljeni mo\xc5\xa1ki, Sa\xc5\xa1a Pav\xc4\x8dek: \xc4\x8cisti vrelec ljubezni, Kim Komljanec: \xc5\xa0kart, Simona Semeni\xc4\x8d: Nogavice, Zalka Grabnar Kogoj: Ravnote\xc5\xbeje) ali odnosi med \xc5\xbeenskami razli\xc4\x8dnih generacij (npr. Dragica Poto\xc4\x8dnjak: Alisa, Alica, Kalea). Dramska besedila prikazujejo \xc4\x8dustveno pohabljenost dramskih oseb, disfunkcionalnost dru\xc5\xbeine, vztrajanja v brezperspektivnih zvezah, pre\xc5\xa1u\xc5\xa1tvo, osamljenost, izpraznjenost odnosov, karierizem, vse to vpeto v dru\xc5\xbebeno stvarnost sodobnega sveta.'